Die nasionale vlag van Guatemala is op 15 September 1968 amptelik in gebruik geneem. Die vlag vertoon drie ewe wye vertikale bane in blou, wit en blou met of sonder die landswapen in die middel van die wit baan. Guatemala het van 1823 tot die burgeroorlog van 1838–1840 deel uitgemaak van die Verenigde State van Sentraal-Amerika (van 1825 bekend as die Federale Republiek van Sentraal-Amerika). Net soos Costa Rica, El Salvador, Honduras en Nicaragua het Guatemala sy vlag gebaseer op die vlag van die Federale Republiek van Sentraal-Amerika. Die twee blou bane stel die Stille en Atlantiese oseaan voor waartussen Guatemala lê. Die wit baan stel die land tussen die oseane voor en simboliseer ook die suiwerheid van die waardes van die land. In die middel van die wit baan op die staats- en oorlogsvlag is die landswapen van Guatemala. Hierin is die datum 15 September 1821 te lees. Dit is die datum waarop Sentraal-Amerika onafhanklikheid van Spanje verkry het. Daarnaas het die wapen twee gekruiste gewere wat op Guatemala se bereidheid om homself te verdedig indien nodig, dui. Verder is die olyftakke die simbool van vrede.